Document ID: /roh_data/filtered/fineweb-2-filterrobots_roh.jsonl.gz/44632

La reverenda Eveline Saoud era gist turnada dad in funeral a Turitg, ch’ella è sa scuntrada cun la Vita e cretta per las dumondas filosoficas. La dunna da 50 onns e mamma da dus uffants è scienziada da religiun, magistra da gimnasi e reverenda per tgi che viva en il circus u fa commerzi a fairas.
Schanzas sajan in grond tema per ils umans ch’ella scuntra – e gea, betg tuttas e tuts hajan la medema schanza, quinta Eveline Saoud. Dentant, sco adina, èsi da differenziar. Quai mussa per exempel gist il funeral da quel um da Turitg, ch’è naschì quasi senza schanzas ed ha tuttina prendì ellas.
Per l’ultima ediziun estiva da Vita e cretta ha la reverenda, che ha emprendì rumantsch en sia emprima pravenda a Scuol, dat sias respostas a las dumondas: Ha mintgin:a las medemas schanzas en la vita? E datti in recept per la fortuna?
Da sia pravenda a Scuol n'ha Eveline Saoud dal rest betg be prendì cun sai il Rumantsch – ma er l'inspiraziun per ses tatoo: Ina ritscha, ina spezia da sirena engiadinaisa.